Kradljivci djetinjstva

Djeca se mijenjaju kako se i civilizacija mijenja. U današnje vrijeme više ne traže radost i veselje u igri, već u materijalnim stvarima.

Više nemamo igrališta s kojih se čuju udarci lopte o pod, vika i smijeh radosne djece. Ulice koje su nekada bile pune djece, sada su prazne. Nema više djece koje se igraju graničara ili skrivača. Nema više plača i smijeha. Nema padanja na pod, poderanih hlača i izguljenih koljena. Ne čuje se ono veselje kada jedan tim pobijedi. Ne čuje se život. Valjda se djeca unutra tako vesele i raduju. Možda su pronašla neke igračke s kojima se igraju i koje su im zanimljivije od igre na ulici. Ah, da, te igračke zovu se mobiteli, računala i televizori. Oni su im ukrali pravo djetinjstvo. Kod kuće sjede na kauču i igraju igrice na mobitelima te se igraju na računalu. Dopisuju se s prijateljima s kojima bi mogli razgovarati i u četri oka. Igraju igrice na računalima i tako nesvjesno padaju u veliku crnu rupu tehnologije. Postaju ovisni o tim igricama. Igračke su izgubile svoj čar u očima djece. Djeca se više raduju kada dobiju neku markiranu majicu, nego igračku. Misle da će im ostala djeca više zavidjeti na toj majici nego na nekoj glupoj igrački. Čak se i djeca „razlikuju“ jedna od drugih po načinu odijevanja, to jest vrijednosti te odjeće. Ona djeca koja uživaju u toj skupoj odjeći druže se zajedno i omalovažavaju ostalu koja nemaju tako skupu odjeću.

Markirana odjeća i tehnologija donose nevolje. Djeca nisu kriva što stalno žele skupe stvari , jer , kada im roditelji jedanput kupe neku lijepu i skupu stvar , ona žele opet neku tako lijepu stvar. Iznova i iznova... Roditelji su previše razmazili svoju djecu. Moraju paziti što sve dopuštaju svojoj djeci i kako se odnose prema njima. Ne smiju im kupovati pametne mobitele , računala i dopuštati im da toliko puno vremena provode gledajući televiziju. Trebaju poticati svoju djecu da se igraju sa svojim prijateljima izvan kuće, u parku i prirodi. Trebaju ih naučiti kako da žive svoj život, svoje djetinjstvo kao što su i oni sami živjeli. Moraju im spastiti te divne godine života, jer ako ih njihova djeca ne prožive na pravi način , neće znati što je pravo djetinjstvo.

Ivana Ferenčić 2.a